Imatran yhteislukion opiskelijoille tulossa lähiaikoina oirekysely — ”Tutkimme etupainotteisesti, jotta pystymme tekemään toimenpiteitä ennen kuin on myöhäistä”, toteaa Imatran sisäilmatyöryhmän puheenjohtaja Sami Turunen - Uutisvuoksi
Imatran yhteislukion opiskelijoille t...
Lukiolaiset opiskelevat tällä hetkellä väistötiloissa Linnalan kentän kouluparakeissa sekä Saimaan ammattiopistolta vuokratuissa tiloissa.
Imatran kaupunki on vuokrannut lukiolle tiloja Saimaan ammattiopistolta Koulukatu 5:stä. Arkistokuva.
Imatran yhteislukion opiskelijoille tehdään tämän syksyn aikana oirekysely, kertoo kaupungin sisäilmatyöryhmän puheenjohtaja Sami Turunen. Lukiolaiset opiskelevat tällä hetkellä väistötiloissa Saimaan ammattiopiston tiloissa sekä Linnalan kentän kouluparakeissa.
— Teemme Terveyden- ja hyvinvoinnin laitoksen (THL) uuden oirekyselyn lukion oppilaille. Uskon, että kysely tehdään myös henkilökunnalle. Kyselyn tarkka aikataulu selviää syysloman jälkeen.
Tänä päivänä ei ole sellaista julkista paikkaa, jossa oireilua ei olisi. — Sami Turunen
Turunen ei kommentoi sitä, minkä verran tietoa sisäilmaan liittyvästä oireilusta on lukion puolelta tullut.
— Tänä päivänä ei ole sellaista julkista paikkaa, jossa oireilua ei olisi, toteaa Turunen.
Liikkeellä etupainotteisesti
Turusen mukaan lukiolaisten tilannetta tutkitaan etupainotteisesti.
— Siten pystytään tekemään toimenpiteitä ennen kuin on myöhäistä. Näin toimimalla pyritään kehittämään myös sisäilmatyöryhmän toimintaa.
Kyselyn avulla pyritään selvittämään, minkä verran oireilijoita on, millaisia oireet ovat sekä missä tiloissa oireilua ilmenee.
— Sen jälkeen tutkimuksia jatketaan ja selvitetään, mistä oireilu johtuu, sanoo Turunen.
Linnalan oirekysely käynnissä
Linnalan koulussa on käynnissä sähköinen oirekysely. Tämän viikon alussa avautuneeseen kyselyyn voi vastata vielä ensi viikon ajan.
Tietoa tuloksista on luvassa syysloman jälkeisellä viikolla.
— Silloin valmistuvat myös rakennetutkimusten tulokset, kertoo Turunen.
Kun kaikki tulokset on saatu, kokoontuu sisäilmatyöryhmä nopealla aikataululla keskustelemaan Linnalan koulun tilanteesta.
Imatran kaupunkiSaimaan ammattiopisto